

PROJEKTS uz 06.05.2025.

vēlamais datums izskatīšanai:

domes ārkārtas sēdē

sagatavotājs: Arnis Rozītis

ziņotājs: Arnis Rozītis

LĒMUMS

Ādažos, Ādažu novadā

2025. gada 7. maijā **Nr. «DOKREGNUMURS»**

**Par dalību projektā “Futbola ģērbtuvju izveidošana Ādažu stadionā”**

Viedās administrācijas un reģionālās attīstības ministrija (turpmāk – VARAM), sadarbībā ar biedrību “Latvijas Futbola federācija” (turpmāk – LLF), 2025. gada 15. aprīlī izsludināja pieteikšanos konkursam “Reģionālās attīstības atbalsta pasākums – infrastruktūras pielāgošana un uzturēšana” (turpmāk – Konkurss).

Konkurss tiek rīkots likuma “Par valsts budžetu 2025. gadam un budžeta ietvaru 2025., 2026. un 2027. gadam” valsts budžeta pasākuma “Reģionālās attīstības atbalsta pasākums – infrastruktūras pielāgošana un uzturēšana” ietvaros, ar mērķi - veicināt sporta infrastruktūras attīstību pašvaldībās, veicot ieguldījumus futbola stadionu un to infrastruktūras pilnveidošanai atbilstoši biedrības “Latvijas Futbola federācija” noteiktajām prasībām.

Konkursam 2025. gadā kopējais pieejamais finansējums ir 409 083 *euro.* Viena projekta īstenošanai pašvaldība var saņemt valsts budžeta finansējumu ne mazāk kā 50 000 *euro* un ne vairāk kā 409 083 *euro*. Projekta īstenošanai piešķirtais finansējums pašvaldībai jāizlieto 24 mēnešu laikā no līguma par finansējuma piešķiršanu noslēgšanas dienas.

Projektu iesniegšanas termiņš ir 2025. gada 15. maijs. Projektu iesniegumi ir jāiesniedz VARAM, nosūtot uz oficiālo elektronisko adresi [pasts@varam.gov.lv](mailto:pasts@varam.gov.lv).

Pašvaldību pieteiktie projekti futbola stadionu pilnveidošanai tiks vērtēti atbilstoši [biedrības “Latvijas Futbola federācija” prasībām futbola stadioniem un to infrastruktūrai](https://lff.lv/files/documents/2242/LFF%20Futbola%20stadionu%20un%20infrastrukt%C5%ABras%20noteikumi_25.pdf), nodrošinot apgaismojuma izbūves, pārbūves vai atjaunošanas, nolietoto laukumu segumu atjaunošanas vai pārbūves, kā arī skatītāju tribīņu un ģērbtuvju izbūves, pārbūves vai atjaunošanas īstenošanu.  Konkursā var pieteikt projektus, kuru ietvaros minētās aktivitātes  paredzēts īstenot futbola stadionos, kur izmēri atbilst prasībām virslīgas, I līgas, reģionālajam un 8:8 futbola stadioniem.

Projekta attiecināmās izmaksas:

* Konkursa nolikuma 2.2.1. apakšpunktā minēto aktivitāšu īstenošanu saistītās objektu izbūves, pārbūves vai atjaunošanas izmaksas, kā arī aprīkojuma iegādes un uzstādīšanas izmaksas, bez kuru esamības attiecīgais objekts nevarētu funkcionēt;
* pievienotās vērtības nodoklis, ja tas nav atgūstams no valsts budžeta atbilstoši attiecīgajiem normatīvajiem aktiem par pievienotās vērtības nodokli.

Izmaksas ir attiecināmas, ja tās atbilst šādiem nosacījumiem:

* tās ir samērīgas un nepieciešamas projekta aktivitāšu īstenošanai un projekta mērķa sasniegšanai, kā arī tās ir paredzētas apstiprinātajā projekta iesniegumā;
* tās ir veiktas, ievērojot drošas finanšu vadības principus, tai skaitā ievērojot izmaksu lietderības, ekonomis­kuma un efektivitātes principus;
* publiskie iepirkumi ir veikti saskaņā ar normatīvajiem aktiem publisko iepirkumu jomā;
* tās ir veiktas projekta īstenošanas/izmaksu attiecināmības periodā, kas noteikts projekta īstenošanas līgumā, un ir faktiski veiktas;
* tās ir uzskaitītas projekta īstenotāja grāmatvedības un nodokļu uzskaites reģistros, ir identificējamas, nodalītas no pārējām izmaksām un pārbaudāmas, un tās apliecina attiecīgi attaisnojuma dokumenti.

Neattiecināmās izmaksas:

* izmaksas, kas neatbilst Konkursa nolikuma 2.3.1. un 2.3.2. apakšpunkta nosacījumiem;
* projekta iesnieguma sagatavošanas izmaksas;
* aizdevumu pamatsummas un procentu maksājumu vai citu saistību segšanas izmaksas;
* debeta procentu maksājumi par finanšu darījumiem;
* naudas sodi, līgumsodi, nokavējuma procenti un tiesvedību izdevumi;
* zemes un nekustamā īpašuma iegādes izmaksas;
* izmaksas, kas jau tiek finansētas no citiem finanšu avotiem;
* skaidras naudas izmaksas, kā arī izmaksas, kas nav izsekojamas;
* transportlīdzekļu iegādes izmaksas;
* izmaksas, kas veiktas, pirms noslēgts līgums par projekta īstenošanu, kā arī izmaksas, kas radušās pēc projekta īstenošanas termiņa beigām;
* pievienotās vērtības nodokļa maksājumi, ja tie atgūstami no valsts budžeta;
* citas izmaksas, kas nav minētas 2.3.1. apakšpunktā vai neatbilst 2.3.2. apakšpunktam.

Šobrīd Ādažu vidusskolas stadions ir ļoti noslogots, tajā trenējas Ādažu Bērnu un jaunatnes sporta skolas audzēkņi, kā arī futbola laukumu nomā biedrība “Futbola klubs Ādaži”, kurā aktīvi darbojas vairāk nekā 300 dažāda vecuma futbolisti, veicinot Ādažu novada atpazīstamību. Lai radītu ērtu vidi bērniem un jauniešiem, pirms un pēc treniņiem, pie futbola laukuma nepieciešams iekārtot ģērbtuves. Pašreiz sportistiem nav piemērotas vietas, kur pārģērbties un novietot mantas, tādējādi radot neērtības un traucējot treniņu procesu.

Projekta ietvaros Ādažu vidusskolas stadionā plānots ierīkot LFF standartiem atbilstošas komandu ģērbtuves (2) un tiesnešu ģērbtuvi (1) ar bruģētu pamatni, kā arī ūdens, kanalizācijas un elektrības pieslēgumus. Vienas komandu ģērbtuves izmērs ir aptuveni 25 m2, un tā tiktu aprīkota ar 15 sēdvietām ar drēbju pakaramajiem (1 sēdvieta min. 50 cm), 3 dušas, siltais ūdens un aukstais ūdens, tualetes pods, 1 izlietne. Savukārt viena tiesnešu ģērbtuve (10 m2) būtu aprīkota ar 5 sēdvietām ar drēbju pakaramajiem (1 sēdvieta min. 50 cm), galds, 1 duša, siltais un aukstais ūdens, 1 tualetes pods, 1 izlietne, interneta pieslēgums, spogulis. Visas ģērbtuves tiktu aprīkotas ar soliņiem un drēbju pakaramajiem, kas nebūtu individuāli slēdzami.

Ja VARAM atzinums par pašvaldības projekta pieteikumu būs pozitīvs, tad plānošanas reģions slēgs projekta īstenošanas līgumu ar pašvaldību. Līgumu par finansējuma piešķiršanu, plānošanas reģions paredzēs nosacījumu, ka veicot iepirkumus projekta ietvaros pašvaldībai būs tiesības konsultēties ar biedrību “Latvijas Futbola federācija”, lai nodrošinātu, ka projekts tiek īstenots, ievērojot biedrības prasības un atbilstoši futbola interešu standartiem. Plānošanas reģions projekta īstenotājam veiks avansa maksājumu 100 % apmērā no projektam piešķirtā finansējuma, kas tiks pārskaitīts 5 darbdienu laikā pēc līguma parakstīšanas uz projektam atvērto Valsts kases kontu.

Projekta īstenotājam visi ar projekta īstenošanu saistītie maksājumi jāveic no projektam atvērtā Valsts kases konta.

Kā viens no vērtēšanas kritērijiem ir Projekta iesniedzēja līdzfinansējums, un par 50 % līdzfinansējumu tiks piešķirti 10 punkti, par 25 % līdzfinansējumu – 5 punkti, savukārt ja netiek paredzēts līdzfinansējums vai tas ir mazāks kā 25 % no projekta kopējām izmaksām, tad punkti netiek piešķirti.

Projekta kopējās plānotās attiecināmās izmaksas ir 173 460.37 *euro*. Projekta apstiprināšanas gadījumā plānots sākotnēji saņemt avansa maksājumu 100 % apmērā no VARAM finansējuma, kas būtu 86 730.19 *euro,* un pašvaldības līdzfinansējums būs 86 730.19 *euro*, jeb 50 % no projekta kopējā finansējuma, kas iekļaujams Sporta nodaļas 2026. gada budžeta tāmes projektā.

Projekts atbilst Ādažu novada Attīstības programmas (2021-2027.) vidējā termiņa prioritātei “VTP5: Resursu efektīva izmantošana un attīstība” rīcības virziena “RV5.1: Pašvaldības nekustamo īpašumu attīstība, pašvaldības teritorijas labiekārtošana” uzdevumam “U5.1.3: Noteikt, kā efektīvāk izmantot pašvaldības ēkas un to apkārtējās teritorijas (atjaunot, pielāgot tās pašvaldības funkciju īstenošanai, nojaukt, pārdot u.tml.)” (pasākumam “Ā5.1.3.12. Ādažu vidusskolas stadiona rekonstrukcija”);

Pamatojoties uz Pašvaldību likuma 4. panta pirmās daļas 7. punktu, Ādažu novada pašvaldības dome

**NOLEMJ:**

1. Atbalstīt projekta “Futbola ģērbtuvju izveidošana Ādažu stadionā” pieteikuma iesniegšanu VARAM izsludinātajā konkursā “Reģionālās attīstības atbalsta pasākums – infrastruktūras pielāgošana un uzturēšana” ar kopējo plānoto finansējumu 173 460.37 e*uro* (viens simts septiņdesmit trīs tūkstoši četri simti sešdesmit *euro* un 37 centi), tajā skaitā VARAM projekta finansējums 86 730.19 *euro* (astoņdesmit seši tūkstoši septiņi simti trīsdesmit *euro* un 19 centi) un pašvaldības līdzfinansējums 86 730.19 *euro* (astoņdesmit seši tūkstoši septiņi simti trīsdesmit *euro* un 19 centi).
2. Centrālās pārvaldes Sporta nodaļai sagatavot projekta “Futbola ģērbtuvju izveidošana Ādažu stadionā” pieteikumu un līdz 2025. gada 14. maijam iesniegt to VARAM, nosūtot uz oficiālo elektronisko adresi [pasts@varam.gov.lv](mailto:pasts@varam.gov.lv).
3. Projekta apstiprināšanas gadījumā projekta īstenošanai nepieciešamo finansējumu 86 730.19 *euro* apmērā paredzēt Sporta nodaļas 2026. gada budžeta tāmes projektā.
4. Projekta apstiprināšanas gadījumā:
   1. Centrālās pārvaldes Finanšu nodaļai atvērt projektam paredzēto kontu Valsts kasē 5 darba dienu laikā pēc līguma parakstīšanas.
   2. Sporta nodaļai organizēt šī lēmuma 3. punkta izpildi un projekta īstenošanu.
5. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētājas

vietnieks attīstības jautājumos V. Bulāns

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

@ SPN, FIN, APN, IDR